Andromache (Euripides)
Vide etiam paginam discretivam: Andromache (discretiva). Andromache (Graece Ἀνδρομάχη) est tragoedia quam Euripides circa annum 425 a.C.n. docuit. Secundum ambigua cuiusdam scholiastae verba non Athenis primum docta est haec tragoedia nisi sub alterius nomine fortasse certavit. Rivalitatem inter Andromacham servam e principissa factam, quae filium domino Neoptolemo peperit, et Hermionen eius legitimam quidem sed sterilem uxorem dramatice explicat. Cui rivalitati alteram superposuit poeta, Oreste et Neoptolemo de Hermionae possessione certantibus. Hanc quadripertitam fabulae structuram imitatus est poeta Francogallicus Iohannes Racine in Andromaque sua (1667).